**Előterjesztés a Magyar Curling Szövetség közgyűlésén a tagszervezeti küldöttek létszámának megváltoztatásáról**

A Magyar Curling Szövetséghez 2018 szeptemberében javaslat érkezett Kiss Zsolt küldött részéről annak tárgyában, hogy a hazai curling életben nagyobb súllyal, több csapattal és versenyzővel, nagyobb aktivitással jelen lévő egyesületeknek az MCSz közgyűlésében legyen nagyobb a szavazati súlyuk. Az elnökség megvizsgálta a javaslatot, és az alapelvvel egyetértve több változatot is kidolgozott a küldöttek létszámának (ezáltal a szavazatoknak) a megfelelő súlyozására. Az elnökség javaslatát Kiss Zsolt elfogadta, így a közgyűlésnek javasoljuk az alapszabály 13. §-ának módosítását az alábbiak szerint:

**13.§**

**6./** A Közgyűlésen szavazati joggal a tagszervezetek jelenlevő és jogszerű képviselettel rendelkező képviselői, a küldöttek rendelkeznek.

1. Az egyes tagszervezeteket megillető képviselők számát az elnökség által e célra létrehozott eseti bizottság a 7./ pont alapján határozza meg, és erről az érdekelteket írásban értesíti a közgyűlés összehívásáról szóló értesítés megküldésével egyidejűleg.

E határozat ellen bármelyik érdekelt tagszervezet 8 napon belül fellebbezhet a Szövetség elnökségénél, amit az 3 nap alatt köteles elbírálni.

1. A Szövetség tagjainak legkésőbb a közgyűlés megkezdéséig írásban be kell jelenteni a küldöttjeiket.

Egy meghatalmazással rendelkező küldött csak egy tagszervezetet képviselhet.

Egy egyesület szavazatai összevonhatók, azaz az egyesület nevében egy küldött is leadhatja az összes szavazatot.

**7./** A Közgyűlésen a tagszervezetek az alábbiakban meghatározott számú küldöttel képviseltethetik magukat:

1. **1 küldöttel** rendelkezik minden érvényes **jogviszonnyal** rendelkező tagszervezet.
2. **2 küldöttje van**, ha a közgyűlést megelőző évben **versenyzett legalább 10 különböző játékosa** az MCSZ által az aktuális olimpiai számokban rendezett országos bajnokságok valamelyikén.
3. **3 küldöttje van**, ha a közgyűlést megelőző évben **versenyzett legalább 20 különböző játékosa** az MCSZ által az aktuális olimpiai számokban rendezett országos bajnokságok valamelyikén.
4. **4 küldöttje van**, ha a közgyűlést megelőző évben **versenyzett legalább 20 különböző játékosa (közülük minimum 8 junior)** az MCSZ által az aktuális olimpiai számokban rendezett országos bajnokságok valamelyikén.
5. **5 küldöttje van**, ha a közgyűlést megelőző évben **versenyzett legalább 20 különböző játékosa (közülük minimum 8 junior)** az MCSZ által az aktuális olimpiai számokban rendezett országos bajnokságok valamelyikén, továbbá valamelyik játékosa versenyzett a közgyűlést megelőző olimpián.